Teboil

Oy Teboil Ab on Suomessa ja Venäjällä toimiva öljy- ja energiatuotteiden markkinointia, maahantuontia, myyntiä, jakelua ja huoltoasematoimintaa harjoittava yhtiö, jonka omistaa venäläinen Lukoil.  

Teboililla oli vuoden 2025 lokakuussa 514 toimipistettä Suomessa, joulukuussa 400.

Yhdysvaltain hallinto on myöntänyt venäläisen Lukoilin ulkomaantoimintoihin kohdistuvien pakotteiden voimaantuloon lisäaikaa. Sen myötä ulkomaiset toiminnot voivat jatkaa toimintaansa huhtikuun loppuun saakka, kun aiemmin pakotteiden oli määrä astua voimaan 13. joulukuuta.

Teboil alkoi sulkea huoltoasemiaan marraskuussa 2025.

 Historia 
pienoiskuva|TB-huoltoasema Salossa 1950-luvulla.
Yhtiö perustettiin vuonna 1934 nimellä Oy Trustivapaa Bensiini-Trustfri Bensin Ab (TB). Sana trustivapaa esiintyi erityisesti 1930-luvulla yritysnimissä. Trustivapaaksi itsensä nimennyt yritys viestitti, ettei se kuulu yritysten yhteenliittymään, trustiin, vaan kilpailee markkinoilla rehellisesti. Suomalaisomistaja Göran Ehrnrooth myi yhtiön neuvostoliittolaiselle Sojuznefteeksportille vuonna 1948.

Valvontakomissio oli vaatinut maaliskuussa 1946 Suomea luovuttamaan Neuvostoliiton hallintaan kaiken maassa olevan omaisuuden, jonka omistuspohja oli saksalaisenemmistöinen. Toimitusta varten perustettu valtioneuvoston alainen ulkomaalaisen omaisuuden hoitokunta takavarikoi saksalaisilta yksityisiltä omistajiltaan Suomen Petrooli Oy:n ja luovutti sen Neuvostoliiton valtiollisen öljy-yhtiön V/O Sojuznefteeksportin hallintaan. Suomen Petrooli Oy harjoitti öljytuotteiden maahantuontia, ja sillä oli muun muassa säiliöitä Kotkassa ja jakeluvarasto Turussa.

Sojuznefteeksport aloitti öljytuotekaupan Suomessa näiden kahden sisaryrityksen avulla, joista TB-brändi vastasi vähittäismyynnistä ja Suomen Petrooli Oy puolestaan jalostamo- ja maahantuontibisneksestä. Suomen Petrooli Oy fuusioitiin Oy Teboil Ab:hen vasta vuonna 2008.

1960-luvulla yhtiö laajensi toimintaansa tavalla, joka herätti huomiota. Se rakensi pieniin, muutaman traktorin käsittäviin kyliin huoltoasemia, joissa oli valtavat dieselpolttoainetankit. Asemat herättivät paikallisissa lähinnä huvittuneisuutta, mutta Suomen puolustusministeriössä pantiin huolestuneena merkille, että yhteistä noille, tuolloin Neuvostoliiton omistuksessa olleen yhtiön asemille, oli itärajan läheisyys. Spekuloitiin, että suuriin dieseltankkeihin olisi varattu polttoainetta esimerkiksi Neuvostoliiton panssarivaunuille mahdollistaen nopeamman etenemisen mahdollisessa sotatilanteessa.

 Lukoilin omistukseen 
Trustivapaa Bensiini vaihtoi nimensä Teboiliksi nimikilpailun perusteella vuonna 1966. Neuvostokauden jälkeen Sojuznefteeksport yksityistettiin, ja uudelleenjärjestelyjen myötä vuonna 1994 Teboilin uudeksi omistajaksi tuli Nafta-Moskva, joka puolestaan myi Teboilin vuonna 2005 Lukoilille noin 200 miljoonalla dollarilla.

Lukoil ja yhdysvaltalainen ConocoPhillips sopivat vuonna 2006 kaupasta, jolla ConocoPhillipsin huoltoasemat siirtyivät Lukoilin omistukseen. Sopimukseen kuuluivat JET-asemat Euroopassa, ja seuraavana vuonna Suomen JET-asemat muuttuivat Teboil Express -automaattiasemiksi. ConocoPhillips Finland muuttui Suomen Tähtiautomaatit Oy:ksi. Vuonna 2008 Suomen Petrooli ja Suomen Tähtiautomaatit fuusioitiin emoyhtiö Teboiliin.

Teboilin voiteluainetehdas ja laboratoriotoiminnot siirtyivät vuonna 2007 perustetun tytäryhtiö LLK Finlandin hoitoon.

Vuonna 2020 Teboilin liikevaihto oli noin 1,7 miljardia euroa ja markkinaosuus öljytuotteiden myynnistä Suomessa vuonna 2019 oli 28 prosenttia. 

 Venäjän Ukrainaan kohdistaman hyökkäyssodan aika 
Keväällä 2022 Teboil joutui laajojen boikottien kohteeksi Suomessa protestina Venäjän hyökkäykselle Ukrainaan. Protestoijat katsovat, että Lukoil-yhteydensä vuoksi Teboilin liiketoiminta rahoittaa epäsuorasti Venäjän presidentin Vladimir Putinin hallinnon sotaa Ukrainassa. Teboilin markkinointi- ja viestintäjohtaja Toni Flyckt pyysi boikottiin liittyvän uutisoinnin yhteydessä huoltoasemaketjua koskeneessa haastattelussa, ettei Ukrainan sodasta käytettäisi käsitettä "sota" vaan käsitettä "konflikti". Valtion hankintayhtiö Hanselin ohjeen mukaan Teboilia ei enää käytetä polttoainetoimittajana 10. lokakuuta 2022 jälkeen. Voimassa ollut hankintasopimus katkaistiin Euroopan unionin pakoteasetuksen perusteella, koska yhtiö on venäläisomistuksessa. Sodan aikana Lukoil on laajentanut Teboil-brändin käyttöä Venäjälle.

Teboiliin kohdistuvan boikotin johdosta ainakin seuraavat Teboil-asemat Suomessa ovat lopettaneet toimintansa tai liittyneet toiseen huoltoasemaketjuun Venäjän hyökkäyssodan aikana: Ruskeasuon Teboil Helsingissä, Hyvinkäällä Sveitsinhovin Teboil-huoltoasema, Sammonkadun Teboil Tampereella, Lahden Saksalan Teboil, Tohmajärven Teboil, Sysmän Teboil, Äkäslompolossa Jounin Kaupan pihalla toiminut Teboil-kylmäasema, Männistön Teboil Kuopiossa, Teboil Klaukkala Nurmijärvellä, Teboil Kivihovi Salossa, Purolan Teboil Kajaanissa, Kärsämäen Teboil, Kaakkurin ja Kaukovainion Teboilit Oulussa, Leppävirran Teboil sekä Vantaan Tammiston Teboil.
pienoiskuva|Entinen Teboil Kivihovi Salossa uusissa Nesteen brändiväreissä heinäkuussa 2023, vanha Teboilin punainen väri näkyy vielä pysäköintialueen ulkomainosten rungossa.
Taloustutkimuksen 28. syyskuuta 2022 julkaisemassa vuosittaisessa brändiarvostustutkimuksessa Teboilin brändiarvostus oli tippunut tutkimuksen viimeiselle sijalle.

Teboilin tulos romahti kuluttajien alettua boikotoida Venäjän vuonna 2022 Ukrainaa vastaan aloittamaa hyökkäyssotaa tukevia yrityksiä. Teboilin liiketulos vuonna 2021 ennen Venäjän hyökkäyssodan alkamista oli yli 19 miljoonaa euroa. Vuonna 2023 se oli enää 210 000 euroa. Boikotista huolimatta Teboil oli vuonna 2023 liikevaihdoltaan Suomen suurin täysin venäläisomisteinen yhtiö.

Toukokuussa 2023 Teboil toimitti Suomen kaupparekisteriin tilinpäätöksen, jossa se käytti edelleen ilmaisua ”Ukrainan sotilaallinen konflikti”. 

 Teboil kriisiin syksyllä 2025 
Yhdysvallat julkisti 22. lokakuuta 2025 uusia pakotteita, joiden kohteena ovat venäläiset öljy-yhtiöt Lukoil ja Rosneft. Lukoil omistaa Oy Teboil Ab:n. Pakoitteissa on kuukauden siirtymäaika, jonka jälkeen Oy Teboil Ab:n maksuliikenne lakkaa.

Lokakuussa 2025 uutisoitiin Nesteen keskeyttäneen polttoaineen toimittamisen Teboilille.

Lukoil solmi 30. lokakuuta 2025 esisopimuksen ulkomaisten omistustensa, mukaan luettuna polttoaineita myyvien tytäryhtiöittensä kuten Teboilin myymisestä Gunvorille. Useiden mielipiteiden mukaan Gunvor olisi kuitenkin yhä sidoksissa venäläiseen rahaan, ja että omistajan vaihtoa pyrittäisiin tekemään Yhdysvaltain asettamien pakotteiden kiertämiseksi. Aiesopimuksen mukaan Gunvor ostaisi Lukoililta suurimman osan sen Venäjän ulkopuolisista toiminnoista. Kauppa on seurausta pakotteista Yhdysvaltojen asetettua Rosneftin ja Lukoilin mustalle listalle. Jo runsaassa viikossa ostotarjouksen julkistamisesta Yhdysvaltain valtiovarainministeriö kuitenkin viestitti, ettei se myöntäisi toimilupaa Gunvorin aikomalle kaupalle. Tämän seurauksena Gunvor perui ehdollisen ostotarjouksensa.

Analyytikkojen ja öljyalan yritysjohtajien mukaan todennäköisesti Lukoil joutuu myymään omistuksensa marraskuun 21. päivän määräaikaan mennessä suurilla alennuksilla todennäköisesti länsimaiselle yhtiölle. Myös venäläisen rahoitusalan yliopiston professori arvioi paljolti samoin. Tammikuussa 2026 uutisoitiin, että yhdysvaltalainen öljy-yhtiö Chevron ja pääomasijoitusyhtiö Quantum Capital Group suunnittelevat pakotteiden alaisen venäläisen Lukoilin ostamista yhdessä. Tuolloin uutisointiin, että Quantum johtaa tarjouskilpailua Lukoilin kaasun ja öljyn tuotannosta, jalostamoista ja yli 2 000 huoltoasemasta Euroopassa, Aasiassa ja Lähi-idässä. Suunniteltuun kauppaan kuuluisi siis myös Teboil. Lukoilin arvio kaupan arvosta on 22 miljardia dollaria. Jos kauppa toteutuu, jakavat yhtiöt Lukoilin varat keskenään. Yhtiöt eivät kommentoineet, paljonko ne tarjosivat Lukoilin toiminnasta. Lukoilista ovat jättäneet tarjouksen myös pääomasijoitusyhtiö Carlyle ja sijoitusyhtiö International Holding Company. Yhdysvaltain valtiovarainministeriö antoi Quantumille ja Chevronille aikaa neuvotella Lukoil-kaupoista 17. tammikuuta 2026 saakka.

Marraskuussa 2025 Teboilin tontteja on ostanut vast'ikään perustettu Tradico Finland, jonka taustalla toimii Rosatomin tytäryhtiöön Raos Projectiin liittyvä Dmitry Buturlimov, jolla on yhteys Gunvorin perustajiin kuuluvaan Gennadi Timtšenkoon.

 Liiketoiminta 
Teboilin liiketoiminta on jaettu kolmeen yksikköön: Huoltoasema- ja automaattiliiketoiminta vastaa noin 450 liikepaikan huoltoasema-, automaatti- ja ammattiliikenteen D-automaattiverkostosta sekä yhtiön asiakaskorteista. Suoramyyntiliiketoiminta vastaa polttoöljyjen ja dieselin yritys- ja tukkumyynnistä, lämmitysöljyn kuluttajamyynnistä sekä nestekaasun myynnistä. Voiteluaineliiketoiminta puolestaan vastaa moottoriajoneuvoissa, työkoneissa ja teollisuudessa käytettävien Teboil-voiteluaineiden markkinoinnista.

Teboilin jakeluverkosto muodostui vuoden 2018 lopulla 116 huoltoasemasta ja 208 automaattiasemasta, joista 62 oli Teboil Express -automaattiasemia. Ammattiliikenteelle tarkoitettuja D-automaatteja oli 214.

 Teboil Venäjällä 
Teboil-nimisiä huoltoasemia on ollut myös Venäjällä vuodesta 2022 alkaen. Maassa myydään tuotteita Teboil-tuotemerkillä.

 Lähteet 

 Aiheesta muualla 

 Teboil 
 Lukoil Suomen tasavallassa 
 Arttu Toivonen, Teboilin nousu ja tuho Kauppalehti 28.11.2025

Luokka:Suomessa toimivat huoltoasemaketjut
Luokka:Lukoil